Forfatterdrømmene spirer i denne uge i Brønderslev, hvor unge fra hele landet er samlet til Brønderslev Forfatterskole. 69 unge i alderen 13 til 20 år er med. - Først og fremmest får jeg en masse venner, og så bliver jeg bekræftet i, at jeg rent faktisk godt kan skrive. Jeg lærer også en masse nyt og får et bedre overblik over, hvordan man skriver en novelle eller en roman, siger Johannes Ravn Jeppesen fra Assens, som er en af de unge forfattere. Forfatterskolen begyndte i lørdags og varer en uge. Det er jubilæumsår i år, da Brønderslev Forfatterskole bliver afholdt for 15. gang. - Det er noget helt særligt med sådan et jubilæum. Da Inger Aarup-Kristensen startede Brønderslev Forfatterskole for 15 år siden, var det med få, små hold, men den voksede sig hurtigt stor. Det unikke er, at det er unge fra hele Danmark, som kommer. Det betyder, at der bliver dannet unikke netværk for unge skriveglade, som ofte bliver venner for livet, siger ​Louise Eltved Krogsgård, leder af Brønderslev Forfatterskole. Arbejdet bærer frugt Flere af de unge kommer igen år efter år, og det kan bære frugt at bruge en uge af sommerferien på at udveksle tekster, ideer og kreative tanker. - Her 15 år efter kan vi også se resultaterne af arbejdet. Mange er blevet til forfattere eller klarer sig rigtig godt på poetry slam-scenerne. Det er godt at se, at forfatterdrømmen kan lykkes - selv om det er svært, siger ​Louise Eltved Krogsgård. Johannes Ravn Jeppesen håber, at forfatterskolen i Brønderslev også kan hjælpe ham tættere på sin drøm. - Jeg drømmer om at blive forfatter, og hvis ikke på fuld tid, så i hvert fald på deltid. Jeg gad godt bare at have evnerne til at kunne gøre det, siger Johannes Ravn Jeppesen.

Referat:
69 unge er i denne uge på forfatterskole i Brønderslev. Det er 15. gang, forfatterskolen bliver afholdt.